དེ་ཡང་པ་དང་བ་ཡི་བཀོལ་སྤྱོད་བྱེད་སྟངས་ཐད་ཀྱང་སྔ་ཕྱི་བར་གསུམ་དུ་མཁས་པ་རྣམས་ཀྱི་བཞེད་པ་མི་གཅིག་པ་དུ་མ་བྱུང་སྟེ།ཐོན་མི་གཉིས་པར་གྲགས་པ་ཀརྨ་སི་ཏུ་རིན་པོ་ཆེས།པ་ནི་སྤྱི་རུ་བཞག་པ་སྟེ།།ཡུལ་དུས་ངེས་པར་མ་བཟུང་བའོ།ཟ་བ་བཟའ་དང་ཟ་པོ་བཞིན།།མ་ནིང་དག་ཏུ་གཞག་པར་བྱ།།ཞེས་པ་དང་།དབྱངས་ཅན་གྲུབ་པའི་རྡོ་རྗེས་མཛད་པའིསུམ་ཅུ་པའི་སྙིང་པོ་ལེགས་བཤད་ལྗོན་དབང་ལས།ན་རོ་ཡོད་མེད་པ་བ་མ།།བདག་པོའི་སྒྲ་སྟེ་ག་ད་ན།།བ་མ་ས་དང་དྲག་མཐར་པ།།ང་འ་ར་ལ་མཐའ་མེད་ལ།།བདག་སྒྲ་ཡར་གྱུར་བ་དང་ནི།།ཆ་ལ་པ་ཉིད་སྦྱོར་བ་ལེགས།།མིང་མཐའི་པ་བའང་ཕལ་ཆེར་འདྲ།།མ་ནི་ངེས་མེད་སྐབས་དང་སྦྱར།།ཞེས་གསུངས་ཤིང་།དེའི་དགོངས་པར་འཐད་མཁན་ཀྱང་ཚ་སྤྲུལ་རིན་པོ་ཆེ་དང་།རྡོ་རྗེ་རྒྱལ་པོ་སོགས་ཡོད་པ་དང་།ཚེ་ཏན་ཞབས་དྲུང་གིས་གཞུང་དེ་ལ་སྤྱིའི་ཆ་ནས་ཐུགས་མོས་ཀྱང་གཞུང་ནང་གི་བདག་སྒྲ་ཡར་གྱུར་བ་དང་ནི།ཆ་ལ་པ་ཉིད་སྦྱོར་བ་ལེགས།ཞེས་པར་ཁོང་གིས།དེའང་མཁས་པའི་རྣམ་དཔྱོད་ཀྱིས་རྩལ་ལས་ཐོན་པའི་ལེགས་བཤད་དུ་སྣང་ཡང་།ལག་ལེན་གྱི་ཚེ་ན་བརྟེན་ཁུངས་རྩོད་མེད་ཅིག་ཪྙེད་དཀའོ།ཅེས་བདག་སྒྲ་ཡ་ཆའི་རྩ་ཚིག་དོན་དངོས་དང་ཟུང་འབྲེལ་བྱེད་དཀའ་བའི་བཞེད་པ་དང་།ཡང་དམུ་དགེ་བསམ་གཏན་རྒྱ་མཚོ་མཆོག་གིས།ང་འ་ར་ལ་མཐའ་མེད་རྣམས་ཀྱི་མཐར་བདག་སྒྲའི་པ་དང་བ་གཉིས་གང་རུང་འདྲེན་དགོས་བྱུང་ཚེ།རང་རང་དང་རྟགས་སམ་སྒྲ་མཚུངས་པའི་བ་འདྲེན་པ་ལས་རང་རང་རྟགས་དང་སྒྲ་མི་མཚུངས་པའི་ཕོ་ཡིག་པའི་སྒྲ་མི་འདྲེན་པའི་ཕྱིརཅེས་གསུངས་པ་དང་།ཡང་དག་ཡིག་ཟ་མ་ཏོག་ལས།ག་ད་བ་ས་ན་མ་པ་ཞེས་དང་།།ང་འ་ར་ལ་འདོགས་ཅན་དང་།།རྐྱང་བའི་རྗེས་སུ་བ་ཕྱེད་ཝར།འབོད་པ་རྣམས་ལ་བ་སྦྱར་ཞིང་།།ཞེས་དང་།དག་ཡིག་ངག་སྒྲོན་ལས་ཀྱང་།མིང་མཐའི་བ་སྒྲའི་དབྱེ་བ་ནི།།ག་ད་ན་བ་མ་ས་དང་།།ད་དྲག་ཅན་མཐར་པ་དང་ནི།།ང་འ་ར་ལ་མཐའ་མེད་མཐའི།།བ་ཕྱེད་ཝར་འབོད་རྣམས་ལ་བ།།གཞན་ལ་པ་ཉིད་སྦྱར་ཏེ་དཔེར།ཟག་པ་མེད་པ་ཕན་པ་མཆོག།ཐོབ་པ་དམ་པ་མཁས་པ་རུ།གྱུར་པ་དང་བ་ལ་དགའ་བ།།མྱུར་བས་མཇལ་བར་སྤྲོ་བ་ལས།།ཞེས་མིང་མཐའི་པ་བའི་ཁྱད་པར་བདག་སྒྲ་ཡིན་མིན་གྱི་དབྱེ་བ་མ་བྱས་པར་རྟགས་མཐའ་འདྲེན་ཚུལ་གྱི་སྒོ་ནས་བཞག་ཡོད་པ་དང་།པ་དང་བ་གཉིས་ཀྱི་བཀོལ་སྤྱོད་བྱེད་སྟངས་ཐད་ལ་དཔའ་རིས་སངས་རྒྱས་ལགས་ཀྱིས།རྟགས་ཀྱི་འཇུག་པའི་ལུགས་ལྟར་ན།།མིང་མཐའ་པ་པའི་ཐོབ་ཐང་ནི།།ག་ད་བ་ས་ན་མར་པ།།ང་འ་ར་ལ་མཐའ་མེད་བའོ།།མཐའ་རྟེན་ག་ད་བ་ས་དང་།།ན་མ་དྲུག་པོའི་སྦྱོར་སྲོལ་ནི།།མདོ་དབུས་ཁྱད་མེད་གཅིག་པ་ཡིན།།རྗེས་འཇུག་ང་འ་ར་ལ་དང་།།མཐའ་མེད་རྣམས་ལ་ཁྱད་པར་ཡོད།།ཨམ་སྐད་ཀུནར་ཏུ་བ་སྦྱར་ཅིང་།།དབུས་སྐད་བྱ་བའི་མིང་ལ་ནི།།ཆ་ཡ་ཁྱད་མེད་བ་སྦྱར་ཏེ།།སོང་བ་མྱུར་བ་སྐྱོན་འདོར་བ།།དོན་གོ་བ་དང་དགའ་བ་བཞིན།།དངོས་པོར་ང་ལ་མཐའ་མེད་གསུམ།།ཆ་ཡ་ཁྱད་མེད་བ་སྦྱར་ཏེ།།བླ་བྲང་པ་དང་མཆིལ་པ་དང་།།བྱེའུ་མཆིལ་པ་དང་རྔ་པ་བཞིན།།འ་ར་གཉིས་པོར་ཆ་ལ་པ།།ཡ་ལ་བ་སྦྱར་དཔེར་བརྗོད་ན།།རེད་མདའ་བ་དང་མདའ་པ་དང་།།རྒྱ་གར་བ་དང་གར་པ་བཞིན།།ཁམས་སྐད་དབུས་སྐད་རྗེས་མཐུན་ཏེ།།པ་པོ་བ་བོ་ཇི་བཞིན་སྦྱོར།།མིང་མཐའ་སྦྱར་བ་ཡུལ་དང་བསྟུན།།མདོ་དབུས་སྐད་ཀྱི་ཁྱད་ཆོས་ཐོན།།ཡ་མ་ཟུང་དུ་སྦྱར་བ་ནི།།ཐོབ་ཐང་གང་ལའང་མི་འབྱོར་རོ།།ཞེས་བོད་ཆོལ་ཁ་གསུམ་ཡོངས་ཀྱི་པ་དང་བའི་བཀོལ་སྤྱོད་བྱེད་སྟངས་ཐད་སོ་སོའི་ཁྱད་ཆོས་གང་ཡོད་པ་དྲངས་གནང་བ་བཅས།པ་དང་བའི་བཀོལ་སྤྱོད་བྱེད་སྟངས་ལ་མཁས་དབང་རྣམས་ཀྱི་བཞེད་པ་མི་གཅིག་པ་ད་བར་དྲུག་ཙམ་བྱུང་ཡོད་དོ།།